**มาร์เกอริต** (ฝรั่งเศส: *Marguerite*, ฮังการี: *Margit*; ค.ศ. 1158 – 18 กันยายน ค.ศ. 1197) เป็นยุวราชินีแห่งอังกฤษจากการเป็นพระมเหสีของเฮนรียุวกษัตริย์ พระโอรสของพระเจ้าเฮนรีที่ 2 แห่งอังกฤษกับพระราชินีอาลีเยนอร์แห่งอากีแตน มาร์เกอริตเสด็จพระราชสมภพราวปี ค.ศ. 1157 เป็นพระธิดาของพระเจ้าหลุยส์ที่ 7 แห่งฝรั่งเศสกับพระราชินีกอนส์ตันซาแห่งกัสติยา

พระราชินีแห่งอังกฤษ
-------------------

มาร์เกอริตเป็นพระธิดาคนโตของพระเจ้าหลุยส์ที่ 7 แห่งฝรั่งเศสกับพระราชินีกอนส์ตันซาแห่งกัสติยา มีพระเชษฐภคินีต่างมารดาคือมารีกับอาลิกซ์ ซึ่งเป็นพระเชษฐภคินีต่างบิดาของสวามีในอนาคตของพระองค์ด้วย (ทั้งคู่เป็นพระธิดาที่เกิดจากอาลีเยนอร์แห่งอากีแตน พระมเหสีคนแรกของพระเจ้าหลุยส์ที่ 7 พระบิดาของมาร์เกอริต ต่อมาอาลีเยนอร์แต่งงานกับพระเจ้าเฮนรีที่ 2 แห่งอังกฤษ และมีพระโอรสด้วยกันคือเฮนรียุวกษัตริย์ พระสวามีในอนาคตของมาร์เกอริต)

ปี ค.ศ. 1158 ที่โบสถ์คอลเลจิเอตแซ็ง-ปีแยร์ในเนิฟ-มาร์เช ทรงหมั้นหมายกับเฮนรี พระโอรสของพระเจ้าเฮนรีที่ 2 แห่งอังกฤษกับพระราชินีอาลีเยนอร์แห่งอากีแตน เฮนรีน้อยเป็นรัชทายาทของพระเจ้าเฮนรีที่ 2 กษัตริย์แห่งอังกฤษ, ดยุคแห่งนอร์ม็องดี และเคานต์แห่งอ็องฌูและเมน 

หลังได้รับการผ่อนผันจากสมเด็จพระสันตะปาปาอเล็กซานเดอร์ที่ 3 การแต่งงานของเด็กน้อยทั้งสองก็ได้รับการประกอบพิธีในวันที่ 2 พฤศจิกายน ค.ศ. 1160 ที่เนอบวร์ก โดยเฮนรีมีพระชนมายุ 5 พรรษา ขณะที่มาร์เกอริตมีพระชนมายุ 3 พรรษาและมีสินเดิมติดตัวคือเวอแซ็ง อาณาเขตสำคัญที่กำลังเป็นข้อพิพาทระหว่างอังกฤษกับฝรั่งเศส

มาร์เกอริตทรงกลายเป็นยุวราชินีในปี ค.ศ. 1170 โดยในตอนแรกพระองค์ไม่ได้รับการทำพิธีราชาภิเษกพร้อมกับเฮนรี พระสวามีที่ได้รับการสวมมงกุฎเป็นผู้ปกครองร่วมเมื่อวันที่ 14 กรกฎาคม ค.ศ. 1170 ที่แคนเทอร์บรี เรื่องนี้ทำให้พระบิดาของพระองค์โกรธมาก ในพิธีราชาภิเษกครั้งที่สองในวันที่ 27 สิงหาคม ค.ศ. 1172 ที่อาสนวิหารวินเชสเตอร์ มาร์เกอริตจึงได้รับการสวมมงกุฎพร้อมกับพระพระสวามี ตามข้อเรียกร้องของพระเจ้าหลุยส์ที่ 7 มาร์เกอริตตั้งครรภ์ในปี ค.ศ. 1176 และให้กำเนิดวิลเลียม พระโอรสธิดาคนเดียวของทั้งคู่ที่คลอดก่อนกำหนดเมื่อวันที่ 19 มิถุนายน ค.ศ. 1177 และสิ้นพระชนม์ในอีกสามวันต่อมา พระองค์ไม่มีพระโอรสธิดาคนอื่นอีก

ข้อมูลของพระองค์ในช่วงที่ทรงเป็นยุวราชินีมีไม่มาก พระองค์ไม่ได้มีอิทธิพลมากมาย ทรงปรากฏตัวในปี ค.ศ. 1182 จากการถูกกล่าวหาว่ามีความสัมพันธ์ชู้สาวกับวิลเลียมมาร์แชล เอิร์ลที่ 1 แห่งเพมโบรก เฮนรียุวกษัตริย์อาจเป็นผู้ปล่อยข่าวลือนี้เนื่องจากพระองค์ต้องการให้การแต่งงานถูกประกาศให้เป็นโมฆะเพราะมาร์เกอริตยังไม่มีทายาทให้พระองค์ ในช่วงสงครามกลางเมืองอังกฤษพระองค์ถูกส่งกลับฝรั่งเศสเพื่อความปลอดภัย เฮนรียุวกษัตริย์สิ้นพระชนม์ในปี ค.ศ. 1183 ระหว่างทำการสู้รบ ปฏิกิริยาของพระองค์ต่อการสิ้นพระชนม์ของพระสวามีไม่ได้ถูกบันทึกไว้ มาร์เกอริตได้รับการดูแลเป็นอย่างดีในช่วงที่เป็นม่าย พระองค์ตกเป็นที่สนใจของพระเจ้าเบ-ลอที่ 3 กษัตริย์แห่งฮังการี

พระราชินีแห่งฮังการี
--------------------

พระองค์กลายเป็นพระมเหสีคนที่สองของพระเจ้าเบ-ลอที่ 3 แห่งฮังการีในปี ค.ศ. 1186 แต่ไม่มีพระโอรสธิดาให้กษัตริย์เพิ่ม พระองค์อาจเป็นหมันเนื่องจากภาวะแทรกซ้อนในการให้กำเนิดพระโอรสธิดาคนแรก ทรงกลายเป็นม่ายอีกครั้งเมื่อพระสวามีคนที่สองสิ้นพระชนม์ในปี ค.ศ. 1196 พระองค์ออกจาริกแสวงบุญไปดินแดนศักดิ์สิทธิ์ในปี ค.ศ. 1197 และสิ้นพระชนม์หลังไปถึงที่นั้นได้แปดวัน ร่างของพระองค์ถูกฝังที่อาสนวิหารไทร์ ซึ่งปัจจุบันอยู๋ในประเทศเลบานอน

อ้างอิง
-------

* Margaret of France – Junior Queen of England: History of Royal Women

1. 1 2 3  Elizabeth Hallam, "Henry (1155-1183)", *Oxford Dictionary of National Biography* , Oxford University Press, online edition, May 2006
2. ↑  Christopher Harper-Bill Nicholas Vincent, *Henry II: new interpretations* , Boydell Press, 2007, p.  194.
3. ↑  Gilbert of Mons, Gislebertus, Laura Napran; *Chronicle of Hainaut*; Boydell Press, 2005
4. ↑  Elizabeth M. Hallam, Judith Everard; *Capetian France, 987-1328*; Pearson Education, 2001
5. ↑  W. L. Warren, *Henry II*, (Univ. of California Press, 1973), 111
6. ↑  *Local Tradition or European Patterns? The grave of Gertrude in the Pilis Cistercian Abbey*, Jozsef Laszlovszky, *Medieval East Central Europe in a Comparative Perspective*, ed. Gerhard Jaritz, Katalin Szende, (Routledge, 2016), 84.
7. ↑  The Chronicle of Ernoul records the arrival of "*une reine en Hongrie...veve sans hoir*" at Tyre [in 1197] and her death eight days later, specifying that she was the sister of the mother of Henri Comte de Champagne King of Jerusalem and had been "*feme...le jouene roi d'Englietere…et suer…le roi Phelippe de France*". Louis de Mas Latrie (ed.) (1871) Chronique d'Ernoul et de Bernard le Trésorier (Paris) ("Ernoul") 26, p. 302.

| * ด
* ค
* ก
คู่อภิเษกสมรสในพระมหากษัตริย์อังกฤษ |
| --- |
| เจ้าชายจอร์จแห่งเดนมาร์ก *(1702-1707)* · แมรีแห่งโมดีนา *(1685-1688)* · กาตารีนาแห่งบรากังซา *(1662-1685)* · อ็องเรียต มารีแห่งฝรั่งเศส *(1625-1649)* · แอนน์แห่งเดนมาร์ก *(1603-1619)* · พระเจ้าเฟลิเปที่ 2 แห่งสเปน *(1554-1558)* · (ลอร์ดกิลฟอร์ด ดัดลีย์?) *(1553)* · แคเทอริน พาร์ *(1543-1547)* · แคเทอริน เฮาเวิร์ด *(1540-1542)* · แอนน์แห่งคลีฟส์ *(1540)* · เจน ซีมอร์ *(1536-1537)* · แอนน์ บุลิน *(1533-1536)* · กาตาลินาแห่งอารากอน *(1509-1533)* · เอลิซาเบธแห่งยอร์ก *(1486-1503)* · แอนน์ เนวิลล์ *(1483-1485)* · เอลิซาเบธ วูดวิลล์ *(1464-1483)* · มาร์กาเรตแห่งอ็องฌู *(1445-1471)* · แคเธอรินแห่งวาลัว *(1420-1422)* · โจแอนนาแห่งนาวาร์ *(1403-1413)* · อิซาเบลลาแห่งวาลัว *(1396-1399)* · แอนน์แห่งโบฮีเมีย *(1383-1394)* · ฟีลีปาแห่งแอโน *(1328-1369)* · อิซาเบลลาแห่งฝรั่งเศส *(1308-1327)* · มาร์เกอริตแห่งฝรั่งเศส *(1299-1307)* · เลโอนอร์แห่งกัสติยา *(1272-1290)* · อะลิอูโนแห่งพรอว็องส์ *(1236-1272)* · อิซาเบลลาแห่งอ็องกูแลม *(1200-1216)* · เบเรนกาเรียแห่งนาวาร์ *(1191-1199)* · *มาร์เกอริตแห่งฝรั่งเศส* · อาลีเยนอร์แห่งอากีแตน *(1154-1189)* · มาทิลดาแห่งบูลอญ *(1135-1152)* · อเดลีซาแห่งลูแว็ง *(1121-1135)* · มาทิลดาแห่งสกอตแลนด์ *(1100-1118)* · มาทิลดาแห่งแฟลนเดิร์ส *(1066-1083)* |
| *ตัวเอียง* หมายถึง ยังเป็นที่ถกเถียง |